Polisieman in hof na bloulig-aanrandingŉ Voormalige lid van die presidensiële beskermingseenheid, Reeves Malebane, sal Woensdag in die Tembisa landdroshof verskyn nadat hy glo vyf jaar terug ŉ voetganger aangerand het. ŉ Polisiewoordvoerder, konst. Mokete Serakwane, sê Malebane was ŉ lid van die presidensiële beskermingseenheid toe die voorval in 2006 plaasgevind het. Serakwane wou egter nie kommentaar lewer oor die vertraging in die saak nie en het navrae na die departement van justisie verwys. Die departement se woordvoerder, Tlali Tlali, kon egter nie vir kommentaar bereik word nie. ŉ DA woordvoerder, Kate Lorimer, sê Malebane word aangekla van aanranding nadat hy glo ŉ voetganger te lyf gegaan het omdat hy nie padgegee het vir ŉ bloulig-konvooi wat oud-president Thabo Mbeki in Midrand vervoer het nie. Lorimer sê Malebane het glo vir Walter Scheiblecker in die gesis geslaan en hom gevloek. Lorimer sê daar is baie onbeantwoorde vrae, soos hoekom dit vyf jaar geduur het voor Malebane in die hof verskyn.